ועדת הכספים, כנסת 18, פרוטוקול מספר 434, 2010-06-29 12:00

משה גפני: אני פותח את ישיבת ועדת הכספים.

משה גפני: על סדר היום שינויים בתקציב לשנת 2010.

משה גפני: פנייה מספר 124 – משרד התעשייה, המסחר והתעסוקה

עמית סדן: הפנייה מיועדת להתאמת תקציב התפעול של המשרד לביצוע חזוי, לרבות בתחום הביטחון, תשלומי ארנונה, אחזקה והדרכה, וכן תקצוב כנס שנת היובל של השירות.

משה גפני: איזה שירות?

עמית סדן: אני לא רפרנט המשרד.

עמית סדן: אם יש שאלות, הרפרנט יצטרך להגיע בשבוע הבא.

משה גפני: אתה לא הרפרנט?

עמית סדן: אני לא הרפרנט.

עמית סדן: אני מעביר את זה בשם מישהו אחר.

משה גפני: שיבוא בשבוע הבא.

משה גפני: אני מצטער מאוד.

שלי יחימוביץ': שיטה חדשה.

שלי יחימוביץ': ייעול וחסכון בכוח אדם.

משה גפני: נכון.

משה גפני: אחרי כן אנחנו נחטוף את הביקורת על כך שאנחנו מעבירים כאן מיליונים בלי לדעת כלום.

משה גפני: פניות מספר 166 ו-167 –

אורי גבע: יש לנו פנייה שאושרה בעבר.

אורי גבע: בגלל טעות טכנית אישרנו רק פנייה אחת ולא את השנייה.

אורי גבע: הפנייה היא תקציב המטה לביטחון לאומי.

אורי גבע: תגבור התקציב למטה לביטחון לאומי.

אורי גבע: בהתאם לדרישות בפועל – שכר הדירה, הם עברו לבניין חדש, בניין האנרג'י ושכירות שם היא גבוהה עקב קווים מאובטחים ולכן הם צריכים תגבור די משמעותי.

משה גפני: אישרנו פנייה אחת.

משה גפני: אנחנו מצביעים.

משה גפני: ה צ ב ע ה פניות מספר 166 ו-167 – אושרו פה אחד

משה גפני: אין רפרנט.

שלי יחימוביץ': אתה יודע שיש כאן פנייה בסכום של 400 מיליון למשרד הביטחון?

אמנון כהן: בהמשך.

משה גפני: כן.

משה גפני: זה היה בשבוע שעבר.

שלי יחימוביץ': לא העברתם את זה?

משה גפני: לא.

משה גפני: הרפרנט לא היה.

משה גפני: פנייה מספר 227 –

שירה גרינברג: הפנייה נועדה להקצות תוספת של כוח אדם לרשות זכויות ניצולי השואה.

משה גפני: עפרה רוס?

שירה גרינברג: כן.

משה גפני: אנחנו ביקשנו שאת הרנטות יעבירו גם לרשות הזאת.

משה גפני: לא קיבלנו תשובה ממשרד האוצר.

שירה גרינברג: אני אפנה את זה.

משה גפני: בסדר.

משה גפני: אנחנו רוצים שמקבלים הרנטות גם יעברו לשם.

משה גפני: משרד האוצר לא נראה מתלהב מהעניין אבל אנחנו חושבים שאם זה יהיה במקום אחד, במקום די יעיל, ייפתרו כמה בעיות מהותיות ולא רק הנושא הטכני.

משה גפני: אני מבקש תשובה לפנייה הזאת שלנו.

שירה גרינברג: אני אעבור אותה.

שירה גרינברג: כאן מדובר בתוספות של כוח אדם כדי ליצור קיצור בהליכי הטיפול בתביעות הניצולים.

שירה גרינברג: גם תביעות של ועדות רפואיות.

משה גפני: כמה אנשים?

שירה גרינברג: כאן מדובר בתשעה תקנים של אב"ץ, בשני סטודנטים, ב-5,000 שעות נוספות וב-50 שעות של כוננויות לרופאים בשביל הוועדות הרפואיות.

משה גפני: אנחנו מצביעים.

משה גפני: ה צ ב ע ה פנייה מספר 227 – אושרה פה אחד

עמית סדן: מדובר כאן בהעברה של כמיליון וחצי שקלים ליחידה הארצית לפיקוח על הבנייה.

עמית סדן: זה נועד לכיסוי גירעון תקציבי בתקציב היחידה בעקבות היעדר עודפים שלא עברו בצורה מתאימה.

משה גפני: אנחנו מצביעים.

משה גפני: ה צ ב ע ה פניות מספר 237 ו-238 – אושרו פה אחד

עמית סדן: הפנייה נועדה לתקצב את הפעלת מתקן מיכל לאחזקת קטינים לא מלווים במשמורת.

עמית סדן: התקצוב מתבצע בהתאם לסיכום בנושא.

עמית סדן: מדובר במתקן משמורת לקטינים זרים שמגיעים לישראל ללא ליווי והם צריכים להיות מוחזקים במתקן נפרד מהכלא בו מוחזקים כל יתר המסתננים ומשיגי הגבול.

עמית סדן: על כן שירות בתי הסוהר צריך להפעיל את המתקן הזה.

משה גפני: בכמה כסף מדובר?

עמית סדן: מדובר על 4 מיליון שקלים, שנתי.

אמנון כהן: מדינה מטומטמת.

משה גפני: למה?

משה גפני: זאת פעולה חשובה.

אמנון כהן: זאת פעולה חשובה, אבל צריך למנוע אותה מראש.

משה גפני: אתה לא מתכוון למדינה מטומטמת.

משה גפני: התכוונת למדינת חלם, שעושים בית חולים מתחת לגשר במקום לתקן אותו.

אמנון כהן: היכן ממוקם מתקן מיכל?

עמית סדן: בחדרה.

עמית סדן: עד היום הקטינים היו מוחזקים במתקן כליאה ביחד עם כל העצירים ובג"ץ הכריע שזה לא ראוי במדינה מתוקנת.

עמית סדן: לכן אנחנו מעבירים את האחריות לשירות בתי הסוהר להפעיל מתקן ייחודי עבור הקטינים.

משה גפני: אנחנו מצביעים.

משה גפני: ה צ ב ע ה פניות מספר 241 ו-246 – אושרו פה אחד

אליאן רבינוביץ: התוספת מיועדת לייעוץ להקמת רשות התקשורת.

אמנון כהן: יש כבר רשות תקשורת?

אליאן רבינוביץ: ייעוץ להקמת רשות תקשורת, במקום משרד התקשורת.

אמנון כהן: מבטלים את משרד התקשורת?

רונית תירוש: באיזה סכום מדובר?

אליאן רבינוביץ: 400 אלף שקלים.

שלי יחימוביץ': הרשות כבר אושרה בחקיקה?

שלי יחימוביץ': או שאתם רוצים שנאשר את הכסף לפני שהחוק עבר?

אליאן רבינוביץ: אם זה אושר בחקיקה, אני יודעת שכותבים תזכיר חוק אבל אני לא יודעת בדיוק מה אמור בו ומה עתידו.

אמנון כהן: זה ייעוץ, כדי להכין.

משה גפני: אנחנו מצביעים.

משה גפני: ה צ ב ע ה פניות מספר 253 ו-256 – אושרו פה אחד

ערן כהן: מדובר ב-18 מיליון שקלים לביצוע הפרדה מפלסית בצפון עכו במימון של מינהל מקרקעי ישראל.

ערן כהן: הפרדה מפלסית בין כביש לרכבת.

אמנון כהן: זה לפי תוכנית עבודה שנגזרת?

ערן כהן: לפי תוכנית עבודה.

ערן כהן: בחלק מהפרוייקטים מינהל מקרקעי ישראל משתתף וזאת השתתפות של מינהל מקרקעי ישראל.

אמנון כהן: אתה של המינהל?

ערן כהן: אני רפרנט של התחבורה באגף התקציבים.

משה גפני: אתה לא קשור למינהל?

ערן כהן: לא.

משה גפני: עובדים כבר בהפרדה המפלסית?

ערן כהן: עכשיו יעבדו.

ערן כהן: זה התקציב.

ערן כהן: יש הפרדה מפלסית בדרום עכו ועכשיו רוצים לבנות הפרדה מפלסית בצפון עכו.

ערן כהן: יש כמה הפרדות מפלסיות בין כביש לרכבת לאורך כל מסילת הרכבת, בכביש 4, בכביש 2 וכולי.

משה גפני: אני מדבר על עכו.

ערן כהן: יש הפרדה מפלסית בדרום עכו.

ערן כהן: זאת הפרדה אחת שהיא כבר בביצוע.

ערן כהן: כאן מדובר על הפרדה מפלסית בצפון עכו, הפרדה מפלסית חדשה, שהיא בחלקה ממומנת על ידי מינהל מקרקעי ישראל.

משה גפני: מתי היא תוכננה?

ערן כהן: אני לא זוכר.

רונית תירוש: למה זה חשוב מתי היא תוכננה?

רונית תירוש: הנושא הזה הוא חשוב.

רונית תירוש: זה מציל חיים.

אמנון כהן: הוא לא אומר שזה לא חשוב.

משה גפני: אנחנו מצביעים.

משה גפני: פנייה מספר 255 – אושרה פה אחד

משה גפני: פנייה מספר 260, 293 – משרד החינוך

שירה גרינברג: הפנייה הזו נועדה לבצע העברה מגג משרד החינוך לגג משרד החקלאות עבור פעילות של נוער שוחר מדע במכון וולקני.

שירה גרינברג: בנוסף היא נועדה לתקצב שני מיליון שקלים לטובת התנדבות בקהילה.

שירה גרינברג: היא נועדה לתקצב השתתפות של משרד החינוך במשרד הקליטה בסך של 3,750 מיליון שקלים עבור הנושא של העולים מאתיופיה וגם עבור נושא תוכנית להשתלבות עולים בכלל, והיא גם מתקצבת השתתפות של משרד החינוך במשרד לביטחון פנים בסך של 15 מיליון שקלים עבור אבטחת אשכולות גני ילדים.

משה גפני: למה משרד החינוך מעביר כסף למשרד לביטחון פנים?

שירה גרינברג: כי הסיכום בין משרד החינוך ומשרד לביטחון פנים בנושא אבטחה במוסדות חינוך, המשטרה היא זאת שבעצם דואגת לנושא האבטחה דרך המשרד לביטחון פנים ומשרד החינוך הוא זה שמתקצב את זה ומעביר להם את הכספים.

משה גפני: לא הרשויות המקומיות?

שירה גרינברג: יש מצ'ינג.

שירה גרינברג: אני צריכה לברר עם משרד הפנים האם יש מצ'ינג גם של הרשות המקומית, בל משרד החינוך מעביר.

משה גפני: אני לא כל כך הבנתי.

משה גפני: ביטחון מוסדות חינוך הוא 66 אחוזים על המשרד לביטחון פנים.

שירה גרינברג: בהתאם לסיכום בין המשרד לביטחון פנים למשרד החינוך, חלק מנושא אבטחת מוסדות חינוך, משרד החינוך מתקצב.

משה גפני: אני שואל משהו אחר.

משה גפני: יש את האבטחה הרגילה של מוסדות חינוך.

משה גפני: 66 אחוזים מהתקצוב זה מהמשרד לביטחון פנים.

שירה גרינברג: זאת האבטחה הרגילה.

משה גפני: על מה אנחנו מדברים כאן?

שירה גרינברג: מדובר באבטחה רגילה, אלא שספציפית כאן זה הולך לגני ילדים.

שירה גרינברג: לשאלתך, אני לא יודעת האם הרשויות גם הן משתתפות אבל אני יכולה להפנות את השאלה.

רונית תירוש: הרשויות לא משתתפות בזה.

משה גפני: הן כן משתתפות.

משה גפני: פעם ראשונה אני שומע שמעבירים כסף.

רונית תירוש: אני מופתעת.

רונית תירוש: האוצר מזרים את הכסף הזה.

שירה גרינברג: לא, לא האוצר אלא משרד החינוך מעביר את הכסף למשרד לביטחון פנים.

רונית תירוש: האוצר מתקצב את זה במשרד החינוך והוא מעביר את זה למשרד לביטחון פנים?

רונית תירוש: ממתי זה כך?

שירה גרינברג: זה נמצא בתקציב משרד החינוך.

שירה גרינברג: לתקציב משרד החינוך יש מקורות שונים.

רונית תירוש: זה מוזר לי כי זה תמיד היה במשרד לביטחון פנים.

רונית תירוש: אנחנו רצינו שזה יהיה אצלנו כי הם היו עושים קיצוצים, כאשר זה לא המשרד הנוגע בדבר.

רונית תירוש: עכשיו אני שומעת שיש במשרד החינוך תקציב שיושב לצורך העניין ואתם מעבירים אותו למשרד לביטחון פנים.

שירה גרינברג: כך יש יותר יכולת שליטה על משרד החינוך מבחינת הביצוע.

שירה גרינברג: ברגע שזאת השתתפות, הם משלמים רק על פי הביצוע בפועל.

שירה גרינברג: אם הכל יושב במשרד לביטחון פנים, כביכול למשרד החינוך לא תהיה כל שליטה על זה.

רונית תירוש: אני מבינה את זה, אבל פעם ראשונה אני שומעת שיש למשרד החינוך תקציב לזה.

שירה גרינברג: הם הגיעו לסיכום לגבי אשכולות גני הילדים.

רונית תירוש: משרד החינוך מעביר למשרד החקלאות.

רונית תירוש: פעם ראשונה אני שומעת את הדברים האלה.

רונית תירוש: הרי השר הצהיר שהוא לא מעביר לשום משרד שום דבר.

שירה גרינברג: הנושא של אבטחת מוסדות חינוך, הרי זה נושא קיים.

רונית תירוש: מה זה קיים?

רונית תירוש: הרי הכסף אף פעם לא היה במשרד החינוך.

שירה גרינברג: הוא היה במשרד לביטחון פנים וכרגע הם הגיעו לסיכום.

משה גפני: את רוצה שנזמין את מנכ"ל משרד החינוך?

רונית תירוש: לא את המנכ"ל אבל מישהו מהמשרד עצמו.

רונית תירוש: אני לא רוצה להקפיץ את המנכ"ל, אבל יש כאן, בהעברות האלה, דברים מאוד מוזרים.

משה גפני: יבוא מישהו מהמשרד.

שירה גרינברג: אם אתם רוצים, אני יכולה לצאת ולשאול.

משה גפני: לא, שיבוא מישהו מהמשרד.

רונית תירוש: שיסביר באותה הזדמנות למה הוא לא נותן כסף לשיעורי תעבורה שזה כל כך חשוב.

משה גפני: בסדר.

משה גפני: יבוא לכאן מישהו בכיר ומוסמך ממשרד החינוך.

יאיר פינס: מדובר בתוספת של 400 מיליון שקלים לתקציב הביטחון.

יאיר פינס: דברי ההסבר המפורטים יינתנו בוועדת החוץ והביטחון, בהתאם להנחיית ראש הממשלה.

שלי יחימוביץ': אני לא מוכנה לאשר משהו שאני לא יודעת מהו.

משה גפני: אבל אין ברירה.

משה גפני: זה הסידור.

שלי יחימוביץ': זה סידור מאוד בעייתי.

משה גפני: בעייתי.

שלי יחימוביץ': אני אמורה להצביע על חתול בשק?

משה גפני: כן.

משה גפני: אבל זה עובר לוועדה משותפת של ועדת כספים וועדת החוץ והביטחון.

שלי יחימוביץ': אז שהיא תאשר.

משה גפני: לא, אנחנו צריכים לאשר להעביר לשם.

שלי יחימוביץ': שקודם הוועדה תאשר את זה.

משה גפני: לא.

משה גפני: זה לא ההליך.

משה גפני: אנחנו צריכים לאשר כדי להעביר את זה לשם.

משה גפני: זה ההליך בכלל.

משה גפני: את יכולה לבוא בטענות למשרד הביטחון.

שלי יחימוביץ': אני מוכנה לסמוך על הוועדה המשותפת לוועדת הכספים ולוועדת החוץ והביטחון.

משה גפני: זה ההליך החוקי.

שלי יחימוביץ': אבל רוצים שאני אצביע בלנקו כדי שזה יעבור אל הוועדה המשותפת.

משה גפני: נכון.

משה גפני: זה ההליך.

טמיר כהן: גם שם נדרש אישור.

יאיר פינס: הפנייה לא תאושר לפני שהוועדה המשותפת מאשרת את זה.

טמיר כהן: בדיוק.

שלי יחימוביץ': מצביעים עליה שוב?

טמיר כהן: כן.

משה גפני: כן, ודאי.

משה גפני: אל תחשבי שיש שם פירוט יותר גדול, אבל יש.

משה גפני: אנחנו מצביעים.

משה גפני: ה צ ב ע ה פניות מספר 263 ו-264 – אושרו פה אחד למה לא באתם בשבוע שעבר?

יאיר פינס: לא ידענו שזה כבר הגיע.

משה גפני: זה לא בגלל שלא צריך את הכסף.

יאיר פינס: לא.

יאיר פינס: צריך את הכסף.

משה גפני: פנייה מספר 267 – משרד הביטחון

יאיר פינס: מדובר בשינויים פנימיים בתוך תקציב חוק חיילים משוחררים.

יאיר פינס: בדברי ההסבר מפורט תקצוב תוכנית ביקורת חשבונאית על תשלומים מועברים למכינות ומכללות בסך 400 אלף שקלים, תקצוב תוכנית דיוור ממוכן לחיילים משוחררים בסך 700 אלף שקלים.

משה גפני: אנחנו מצביעים.

משה גפני: ה צ ב ע ה פנייה מספר 267 – אושרה פה אחד

הרצל בן יהושע: אני ממשרד התחבורה.

הרצל בן יהושע: כזכור, הדירוג התעופתי של ישראל ירד בארצות הברית ואנחנו עושים מאמצים כדי להעלות אותו בחזרה ועובדים ביחד עם ה-FAA.

הרצל בן יהושע: לפי הבקשה שלהם צריך להגדיל את כוח האדם הטכני במחלקה לכושר אווירי.

הרצל בן יהושע: מדובר כאן על שלושה עובדים טכניים שיתווספו למחלקה של כושר אווירי ונקווה שבמשך הזמן כן נצליח להעלות את זה לקטגוריה אחת.

אמנון כהן: תעשו את זה מהר.

הרצל בן יהושע: משתדלים כמה שיותר מהר.

משה גפני: אנחנו מצביעים.

משה גפני: ה צ ב ע ה פנייה מספר 268 – אושרה פה אחד פנייה מספר 269 –

שירה גרינברג: 4 מיליון שקלים לספריה הלאומית.

שירה גרינברג: מדובר בתקצוב של 4 מיליון שקלים לתקציב השוטף של הספרייה הלאומית.

שירה גרינברג: באישור שר האוצר לתקציב הספרייה הלאומית יש 13,5 מיליון שקלים שהותנו – עוד לא תוקצבו – בחתימת הסכם הספרייה הלאומית עם יד הנדיב.

שירה גרינברג: מכיוון שהייתה התקדמות בהסכם הזה, אנחנו משחררים 4 מיליון מתוך ה-13,5 מיליון, ועם סיום חתימתה הסכם, תשוחרר היתרה.

משה גפני: אנחנו מצביעים.

משה גפני: ה צ ב ע ה פנייה מספר 269 – אושרה פה אחד פניות מספר 270 ו-271 –

דניאלה גרא: הפנייה נועדה להעברת סך של 10 מיליון ו-298 אלפי שקלים מתקציב התמיכות בייצור חקלאי לתקציב משרד החקלאות ולפיתוח הכפר בהתאם לסדרי עדיפויות המשרד, וכן לתקצב הרשאה להתחייב בסך של 12,5 מיליון שקלים עבור מיכון חוסך כוח אדם בהתאם להחלטת הממשלה בנושא, ו-10 מיליון שקלים הרשאה עבור מענקי השקעות למפוני גוש קטיף.

משה גפני: אנחנו מצביעים.

משה גפני: ה צ ב ע ה פניות מספר 270 ו-271 – אושרו פה אחד

רונית תירוש: יש לי שאלה עקרונית.

רונית תירוש: כאשר באים עם כותרת כזאת שזה נועד לתקצוב סדרי עדיפויות של המשרד, לא מעיין אותנו סדרי העדיפויות של המשרד?

משה גפני: מעניין.

משה גפני: את יכולה לשאול, את יכולה לעכב.

משה גפני: אני לא ממהר לשום מקום ואפשר להזמין מנכ"ל או שר או פקיד בכיר, מה שאת מעוניינת.

רונית תירוש: זאת אמירה בעלמא.

דניאלה גרא: אם תסתכלי, תראי שהכל כתוב.

דניאלה גרא: כתוב לאן זה הולך.

רונית תירוש: אני רואה את המינוסים.

דניאלה גרא: תסתכלי על הפלוסים.

משה גפני: יש מדען ראשי, מחקרים.

דניאלה גרא: נכון.

דניאלה גרא: הוא מעביר תמיכות מסעיף 32 לסעיף 33, שזה תקציב המשרד.

דניאלה גרא: גם בסעיף 33 יש לו תמיכות כמו לדוגמה הדרכה או הוא נותן שירותים וטרינריים ושירותי הדרכה ופיצויים מכוח סמכות שיורית.

דניאלה גרא: הוא נותן מענקי השקעות.

דניאלה גרא: הוא מעביר תמיכות מסעיף לסעיף.

רונית תירוש: אפרופו סעיף שירותים וטרינריים, אני יכולה לדעת אם אתם העברתם מה שהייתם אמורים להעביר לטובת עיקור וסירוס של כלבים וחתולים?

דניאלה גרא: אני חושבת שזה כבר מתוקצב.

דניאלה גרא: זה בהשתתפות עם הגנת הסביבה ואני חושבת שזה כבר תוקצב.

רונית תירוש: באיזה היקף?

דניאלה גרא: אני לא זוכרת.

דניאלה גרא: יש תקנה ייעודית לצער בעלי חיים, 4,5 מיליון שקלים בהתאם לחוק, וזה בסעיף 32.

דניאלה גרא: זה כבר מתוקצב בתוכנית נפרדת.

אמנון כהן: איך זה מתחלק?

אמנון כהן: לרשויות?

דניאלה גרא: זה כבר כתוב.

דניאלה גרא: מעבר לזה, יש עוד השתתפויות בנושא הזה.

אמנון כהן: מי אחראי על הסירוס והעיקור?

אמנון כהן: הרשות או ארגון מסוים?

דניאלה גרא: זאת תוכנית שהם עושים לעידוד.

אמנון כהן: מי בפועל עושה את הסירוס לכלבים?

דניאלה גרא: הווטרינר המקומי.

משה גפני: אסור לעשות את זה.

משה גפני: על פי ההלכה סירוס כלבים וחתולים, הוא אסור.

אמנון כהן: מי בפועל עושה את הסירוס?

דניאלה גרא: הווטרינר ברשות המקומית.

אמנון כהן: הוא מקבל תקציב והוא עושה את זה?

דניאלה גרא: כן.

דניאלה גרא: זאת איזושהי השתתפות.

משה גפני: לא קוראים לזה עיקור וסירוס.

משה גפני: סיכמנו שהם לא קוראים לזה כך.

דניאלה גרא: לא, לא קוראים לזה כך.

רונית תירוש: אתה צודק במאה אחוזים.

רונית תירוש: היה ויכוח בנושא.

משה גפני: זה אסור על פי ההלכה.

משה גפני: זה התחיל בזה שהגיע החוק שלהם והרב מרדכי אליהו זכרונו לברכה שלח את ניסן סלומינסקי כדי לומר שזה אסור על פי ההלכה.

רונית תירוש: שינינו את זה.

משה גפני: זה אסור על פי ההלכה ואין ויכוח בעניין.

אמנון כהן: לא הבנתי מי בסוף מטפל בזה.

משה גפני: משרד החקלאות.

משה גפני: פנייה מספר 272 – משרד השיכון

אריאל לוין: לאחר כמעט תשעה חודשים הגענו לסיכום עם אגף התקציבים על הסדרים וסיכומים לשנת תקציב 2009 ו-2010 וזה בא לידי ביטוי בתקצוב.

משה גפני: הסדרים של מה?

אריאל לוין: בעת אישור התקציב היה ויכוח, שנמשך עד לפני שבועיים-שלושה, על תקציב 2009 ו-2010.

אריאל לוין: לא היה סיכום עם אגף התקציבים אבל לפני שלושה שבועות התקבל סיכום.

אמנון כהן: שנתיים לא עבדתם?

אריאל לוין: עבדנו בווליום נמוך.

אריאל לוין: עבדנו באופן חלקי.

משה גפני: למה הולך הכסף הזה?

אריאל לוין: יש כאן רשימה.

אריאל לוין: תכנון, פיקוח – 10 מיליון שקלים.

משה גפני: מה זה תקן מוסדות ציבור?

אריאל לוין: באזורי פיתוח יש תקן מוסדות ציבור.

אריאל לוין: על כל איקס יחידות דיור, יש הקצבה לבניית מוסדות ציבור.

משה גפני: מה זה אבטחה?

אריאל לוין: אבטחה במזרח ירושלים.

אריאל לוין: זה להחזיר את הסכום שהיה.

משה גפני: הם נותנים לכם 67 מיליון שקלים?

אריאל לוין: כן.

אריאל לוין: 67,5 מיליון שקלים וכנראה שיהיה עוד סיכום.

שלי יחימוביץ': אני חושבת שזאת הפעם הראשונה שג'ומס מחמיץ.

אריאל לוין: אני אסביר לו אחרי כן.

שלי יחימוביץ': הוא חסר לי כאן בנאום הקודם שלו.

משה גפני: דרך אגב, הוא צודק.

משה גפני: אנחנו מצביעים.

משה גפני: ה צ ב ע ה פנייה מספר 272 – אושרה פה אחד פנייה מספר 273 – מינהל הדיור הממשלתי

יאיר פינס: תקצוב הוצאה מותנית בהכנסה בסכום של 3,5 מיליון שקלים עבור תקבולים שהתקבלו מקרווילות שמתפנות באתרים הזמניים של מפוני גוש קטיף.

משה גפני: מה עושים עם זה?

יאיר פינס: מוכרים אותן.

משה גפני: מי קונה?

יאיר פינס: אמור להתפרסם מכרז.

משה גפני: אבל כבר נכנס כסף עוד לפני שהתפרסם מכרז?

יאיר פינס: נצטרך לתקצב את ההכנסות.

יאיר פינס: אני אסביר.

יאיר פינס: זה מנגנון של הוצאה מותנית בהכנסה.

יאיר פינס: זאת אומרת, רק אם כסף נכנס כהכנסות, אפשר להוציא אותו.

יאיר פינס: זה המנגנון שנקבע למכירת הקרווילות וכרגע אנחנו מבקשים לתקצב אותו.

משה גפני: אנחנו מצביעים.

משה גפני: ה צ ב ע ה פנייה מספר 273 – אושרה פה אחד

אושרה רודב: הפנייה נועדה לתקצב את חברת מ.י.

אושרה רודב: נכסים בסך של 2,085 מיליון שקים במזומן ועוד 2,5 מיליון שקלים בהוצאה מותנית בהכנסה עבור הפרטת בנק לאומי.

משה גפני: אבל לא אישרנו את הפרטת בנק לאומי.

שלי יחימוביץ': אדוני היושב ראש, זה מבטא את הזלזול המוחלט של האוצר בוועדת הכספים.

שלי יחימוביץ': הם באו אתמול, החלטנו שאנחנו לא מאשרים והם שולחים את ההעברה.

אמנון כהן: הם חשבו שזה עבר.

שלי יחימוביץ': ההעברה הרי הגיעה לוועדה קודם.

אושרה רודב: אחוזים מסוימים מהבנק, עד כמה שאני הבנתי, כן אושרו להפרטה.

אושרה רודב: זה המידע שנמסר לי, אבל אולי הטעו אותי.

שלי יחימוביץ': כנראה שהוא נמסר לך לפני הישיבה אתמול שבה לא אישרנו את זה.

קריאה: זה לגבי בנק לאומי אבל יש גם את בנק דיסקונט.

שלי יחימוביץ': צריך להקפיא.

שלי יחימוביץ': אי אפשר לאשר את זה.

שלי יחימוביץ': זאת ממש בדיחה.

אמנון כהן: הם גם לא צריכים את זה.

משה גפני: תבדקי במשרד כי באמת יכול להיות שהפנייה הזאת הייתה לפני הדיון אתמול, אבל בדיון אתמול לא אישרנו.

משה גפני: זאת אומרת, אנחנו צריכים לקיים עוד דיון.

משה גפני: פניות מספר 275 ו-276 –

אופיר להב: מדובר בתוספת בסך מיליון שקלים לאגף לעידוד עלייה.

משה גפני: זה בהתאם להסכם הקואליציוני, עם מי?

אופיר להב: אמת.

אופיר להב: אני חושב שעם ישראל ביתנו.

אופיר להב: אני לא יודע, זה לא כתוב.

משה גפני: למה אתם לא אומרים את זה?

משה גפני: תעשה לי טובה, תברר מי זה.

משה גפני: אני אאשר את זה, אבל תברר לי עם איזו סיעה ההסכם הזה.

משה גפני: תברר, אני רוצה לדעת.

משה גפני: נחזור לזה אחר כך.

משה גפני: כאשר יש הסכם קואליציוני, אני תמיד מאשר, אבל אני רוצה שידעו.

משה גפני: אולי מישהו מיהדות התורה עשה הסכם ואני לא יודע עליו, ולכן אני רוצה לדעת באיזו מפלגה מדובר.

משה גפני: אנחנו נחזור לפנייה.

משה גפני: אני רוצה קודם לדעת באיזו סיעה מדובר.

אריאל לוין: שינויים פנימיים בין תקנות להוצאה, לא בהרשאה להתחייב, כדי להתאים את קצב התקצוב להוצאה בפועל עד סוף השנה.

משה גפני: אנחנו מצביעים.

משה גפני: ה צ ב ע ה פנייה מספר 277 – אושרה פה אחד פנייה מספר 278 – משרד השיכון הלוואות לרכישת דירה.

אריאל לוין: שינויים בהגדלת ההרשאה להתחייב ותקצוב של קיבוצים כי בקיבוצים ההתחייבות היא ארוכת טווח ואין שם הרשאה להתחייב לצורך ביצוע.

אמנון כהן: אלה מקבצי דיור?

אריאל לוין: לא.

אריאל לוין: קיבוצים.

אמנון כהן: מה רוכשים?

אריאל לוין: לקיבוץ יש זכאויות ובזכאויות הוא בדרך כלל בונה.

אריאל לוין: זה לא שהוא קונה דירה.

אריאל לוין: לכן יש כאן גם את הטור של הרשאה להתחייב כי ההתחייבות היא להשתתף בסיוע לאורך שנים.

אריאל לוין: יש כאן תקציב והרשאה.

משה גפני: אנחנו מצביעים.

משה גפני: ה צ ב ע ה פנייה מספר 278 – אושרה פה אחד

משה גפני: מענקי בינוי בקיבוצים ובמושבים.

משה גפני: שוב קיבוצים?

אריאל לוין: כן.

אריאל לוין: התאמה של הביצוע בין תחזית ביצוע לבין התקצוב שנעשה.

אריאל לוין: התקצוב נעשה לפני שנה וחצי.

משה גפני: אנחנו מצביעים.

משה גפני: ה צ ב ע ה פנייה מספר 279 – אושרה פה אחד פנייה מספר 280 – משרד הקליטה

אופיר להב: מדובר בהגדלת תקציב הוצאה מותנית בהכנסה בעידוד עלייה, במסגרת תוכנית עידוד עלייה מחבר העמים לשעבר.

אופיר להב: מדובר ב-6 מיליון ו-750 אלף שקלים שמגיעים מהסוכנות היהודית כחלק מהחלטת הממשלה.

אופיר להב: מגדילים את התקציב בהוצאה מותנית בהכנסה.

משה גפני: אנחנו מצביעים.

משה גפני: ה צ ב ע ה פנייה מספר 280 – אושרה פה אחד

משה גפני: אתה ביררת עם מי נעשה ההסכם הקואליציוני?

אופיר להב: כן.

אופיר להב: עם ישראל ביתנו.

משה גפני: הסכם קואליציוני של ישראל ביתנו על סך של מיליון שקלים.

משה גפני: אנחנו מצביעים על פניות מספר 275 ו-276.

משה גפני: ה צ ב ע ה פניות מספר 275 ו-276 – אושרו פה אחד

אייל כהן: הכנות אולימפיות.

אייל כהן: הגענו להבנה בנושא תקציב ההכנות האולימפיות והפרה-אולימפיות עם אגף התקציבים וזה התקצוב של אגף התקציבים על מנת שנוכל להעביר את הכסף.

משה גפני: 7 מיליון שקלים?

אייל כהן: כן.

רונית תירוש: לוקחים את זה מהתרבות.

אייל כהן: לא.

אייל כהן: יש הסכמים.

אייל כהן: במסגרת ההסכם שלנו עם אגף התקציבים, יש דברים שאנחנו היינו צריכים לתת במסגרת אחרת ויש דברים שהיינו צריכים לקבל במסגרת אחרת ואז אנחנו עושים את ההסטה ואנחנו עושים קיזוזים בינינו.

אייל כהן: בכל מקרה, תקציב ההכנות האולימפיות השנה יעמוד על 15 מיליון שקלים.

משה גפני: מה זה הכנות אולימפיות?

משה גפני: מה צריך לעשות?

רונית תירוש: לאמן את הספורטאים.

משה גפני: מה עושים עם הכסף?

אייל כהן: יש תקצוב לגופים או יותר נכון, בסופו של דבר זה לספורטאים שמקבלים תקציב.

אייל כהן: יש יחידה לספורט הישגי שאומרת איזה ספורטאים ראויים ואיזה פעולות הם צריכים לבצע במסגרת ההכנות האולימפיות.

אייל כהן: למשל, צריך לשלוח אותם לאליפות אירופה להכנות במקומות מסוימים.

אייל כהן: אנחנו מכינים את הסגל האולימפי לשנת 2012.

אייל כהן: יש יחידה מקצועית שמלווה את התהליך הזה.

משה גפני: לא הבנתי.

משה גפני: אין תקציב מיועד לעניין הזה?

משה גפני: למה צריך להגיע לסיכום עם האוצר?

אייל כהן: אנחנו מקווים שהשנה זה יקבל פתרון במסגרת בסיס התקציב.

רונית תירוש: ניסו להעביר הצעת חוק בעניין.

אייל כהן: בדיוק.

רונית תירוש: זה מקרטע.

משה גפני: זה כסף קואליציוני?

אייל כהן: לא.

אייל כהן: זה כסף שאנחנו מגיעים לגביו להבנות כל שנה עם אגף התקציבים.

משה גפני: לא הבנתי את הטכניקה.

משה גפני: אני לא כל כך מכיר את זה.

רונית תירוש: אני אסביר לך.

רונית תירוש: מדינת ישראל לא נוהגת לפעול משום שהיא צריכה לקבוע סעיף תקציבי ראוי לזה.

משה גפני: לא לזה.

משה גפני: לכל דבר.

רונית תירוש: כל שנה הם באים לבקש נדבות ולכן גם לא מגיעים להישגים.

רונית תירוש: לכן מספר המדליות שלנו הוא זעום.

רונית תירוש: נדמה לי שחבר הכנסת אורלב ניסה להעביר הצעת חוק בנושא.

אייל כהן: זה נמצא בוועדת שרים.

רונית תירוש: כנראה זה לא ילך.

רונית תירוש: כל פעם מגרדים.

רונית תירוש: אתה שואל אם זה קואליציוני – זה לא, אבל זה לוביסטי.

רונית תירוש: כל מי שאוהד ספורט ואוהב ספורט משפיע.

משה גפני: אני קורא לזה קואליציוני.

רונית תירוש: זה לא בשם מפלגה.

שלי יחימוביץ': לא, רק של הדתיים זה קואליציוני.

משה גפני: אני יודע.

רונית תירוש: אבל זה בצדק רב.

רונית תירוש: אי אפשר להגיע לאליפויות כאלה ואחרות בלי להכשיר את הספורטאים.

משה גפני: אני שואל למה אין לזה סעיף תקציבי.

משה גפני: לא חוק, אבל סעיף תקציבי.

משה גפני: למה צריך שהאוצר בסוף ייעתר לבקשה?

אמנון כהן: שיבואו אליו ויבקשו ממנו.

אייל כהן: לא.

רונית תירוש: אם נניח מדובר – וסתם אני זורקת מספר – ב-15 מיליון שקלים.

אייל כהן: זה מדויק.

רונית תירוש: כל תקציב משרד הספורט בזמנו היה 45 מיליון.

אייל כהן: נכון.

אייל כהן: 45 מיליון.

רונית תירוש: אי אפשר להפריש לנושא הזה.

רונית תירוש: אתה רוצה שיהיה ספורט במדינה גם מעבר לזה.

רונית תירוש: ברגע שהמשרד הזה יתוקצב כראוי, זה יהיה שונה.

משה גפני: את צודקת שזה יורד מהתרבות.

אייל כהן: אבל זה במסגרת הסכם אחר.

אייל כהן: אני חידדתי את מה שאמרה כאן חברת הכנסת רונית תירוש והיא צודקת בכל מה שהיא אמרה.

אייל כהן: יש סיכומים תקציביים בינינו לבין אגף התקציבים בכל מיני סעיפים.

אייל כהן: יש דברים שאנחנו היינו צריכים לתת בסעיף אחר והם היו צריכים לתת בסעיף זה.

אייל כהן: עשינו את ההסטה מצד לצד ובזה אנחנו סוגרים את ההתחייבויות בינינו לבין אגף תקציבים.

משה גפני: אז אתם מורידים בתרבות.

אייל כהן: היינו צריכים לתת כסף במסגרות אחרות.

רונית תירוש: מה החלק שאתם צריכים להעביר?

רונית תירוש: 7 מיליון שקלים?

אייל כהן: הסכום לכל ההכנות הוא 15 מיליון שקלים.

אייל כהן: חלק כבר הועבר.

רונית תירוש: בהמשך, בפנייה 285, יש שוב העברה של עוד שני מיליון שקלים.

אייל כהן: נכון, עוד שני מיליון שקלים.

אייל כהן: במסגרת הזאת הפרדנו מה אנחנו חייבים שלא במסגרת המקורות ואת היתרה במסגרת מקורות חיצוניים.

אייל כהן: אלה הקיזוזים שלנו.

רונית תירוש: אני עוד לא הבנתי את הכל, אבל צריך להעביר את הכסף.

אייל כהן: אם תרצי, אני אסביר.

משה גפני: אנחנו סיימנו את הדיאלוג הזה ולא הבנו כלום, וזה בסדר.

משה גפני: נאשר את מה שלא הבנו.

רונית תירוש: תכף תהיה לך עוד אי הבנה.

משה גפני: את מבינה את מה שאנחנו לא מבינים.

משה גפני: מזל שזה ספורט כי אם זה היה משהו אחר, כבר הייתה חגיגה.

משה גפני: אנחנו מצביעים.

משה גפני: ה צ ב ע ה פנייה מספר 281 – אושרה פה אחד

משה גפני: עוד פעם משרד השיכון?

משה גפני: היה איזה סיכום בין אריאל אטיאס לבין יובל שטייניץ שאני לא יודע עליו?

אריאל לוין: אתה יודע הכל.

אריאל לוין: לפני שמסכמים, באים אליך.

אריאל לוין: יש כאן עוד תוספת של 6 מיליון שקלים שזה בתקציב רגיל.

אריאל לוין: קודם היו 77 מיליון בתקציב פיתוח ועכשיו יש 6 מיליון בהתאם לסיכום לתקצב בתקציב הרגיל.

משה גפני: למה זה?

אריאל לוין: לכל מיני פעולות בתקציב רגיל, רצף של פעולות.

אריאל לוין: זה חלק מסיכום הדברים עם משרד האוצר לגבי סיכום תקציב 2009 ו-2010.

משה גפני: אנחנו מצביעים.

משה גפני: ה צ ב ע ה פניות מספר 282 ו-283 – אושרו פה אחד פנייה מספר 284 עד 288 –

אורי גבע: הפנייה נועדה להעברת 6,5 מיליון שקלים מהמשרד לפיתוח הנגב והגליל עבור כמה פרוייקטים, ביניהם פרוייקט שיקום שכונות, קהילות מחוללות שינוי במשרד השיכון.

משה גפני: מה זה קהילות מחוללות שינוי?

אורי גבע: אני לא כל כך מכיר את הפרטים.

אריאל לוין: גרעינים חברתיים באזורי עדיפות.

אורי גבע: זה שיקום שכונות.

אריאל לוין: יש קבוצות שעברו לגור באזורי עדיפות לאומית וזה הסיוע שניתן בשעתו.

משה גפני: משרד השיכון משתתף?

אריאל לוין: יש החלטת ממשלה על סיוע לגרעינים חברתיים באזורי עדיפות.

משה גפני: אתה יכול לומר לי איפה הגרעינים האלה?

אורי גבע: כן.

משה גפני: אני מבקש לקבל את הרשימה.

משה גפני: 700 אלף שקלים למשרד הבריאות לבניית תחנת אם וילד.

אורי גבע: כן זה בהתאם לסיכום בין שני המשרדים.

רונית תירוש: יש הורדה בשיקום שכונות.

רונית תירוש: למה?

רונית תירוש: לא הרבה, אבל יש הורדה.

משה גפני: זאת לא הורדה.

משה גפני: זאת הוספה.

רונית תירוש: אני מדברת על עמוד 63, שיקום שכונות.

רונית תירוש: פנייה מספר 283.

רונית תירוש: למה הורדתם?

משה גפני: אנחנו כבר לא שם.

רונית תירוש: אני יודעת.

רונית תירוש: למה מורידים משיקום שכונות?

משה גפני: כמה מורידים?

רונית תירוש: לא הרבה, אבל למה מורידים?

משה גפני: אחרי כן מוסיפים.

אריאל לוין: זה התקציב המינהלי.

אריאל לוין: אנחנו שוכרים מבנים לצורך שיקום שכונות.

רונית תירוש: אפשר לומר הכל.

רונית תירוש: אם סגרתם משרד, חסכתם את המשרד.

רונית תירוש: זה לא כסף גדול.

רונית תירוש: בסדר.

משה גפני: אנחנו מצביעים.

משה גפני: ה צ ב ע ה פניות 284 עד 288 – אושרו פה אחד

דן אברהם: קרן לעסקים בינוניים במשרד התעשייה.

דן אברהם: פיקדון בבנקים מסחריים.

משה גפני: זה סיוע לעסקים קטנים.

דן אברהם: כן.

דן אברהם: שם נמצאת תקנה של קרן לעסקים בינוניים.

דן אברהם: התוכנית.

משה גפני: אנחנו מצביעים.

משה גפני: ה צ ב ע ה פנייה מספר 289 – אושרה פה אחד פניות מספר 290 ו-291 – אין רפרנט.

משה גפני: פנייה מספר 292 – משרד הרווחה והשירותים החברתיים

חנן פריצקי: הבקשה נועדה לבצע שינויים פנימיים בתקציב משרד הרווחה, שינויים פנימיים בכל הסעיפים, הגדלת תקציבים לטובת הרשות לשיקום האסיר, הגדלה לטובת מעונות ממשלתיים למפגרים, כמה שינויים בתחום הפיתוח.

חנן פריצקי: יש כאן הרבה מאוד העברות פנימיות בין הסעיפים.

רונית תירוש: אלה סכומים כל כך קטנים שאין לנו SAY שם.

רונית תירוש: זה היום יום של המשרד.

רונית תירוש: זה בשוטף של המשרד.

משה גפני: מה זה מחקר וקידום שירותים?

חנן פריצקי: במסגרת הרפורמה לשירותים חברתיים, אנחנו כרגע מייעדים כספים לטובת פיקוח לטובת יישום שלב הרפורמה בשירותים חברתיים.

חנן פריצקי: אנחנו בונים כרגע רפורמה לשירותים החברתיים וכמו כן מספר מחקרים בתחום של פיגור ונכות.

משה גפני: מה זה תמיכה בפיתוח במגזר הדרוזי והצ'רקסי שמורידים שם 4 מיליון שקלים?

חנן פריצקי: אלה שינויים פנימיים בתוך האגף.

חנן פריצקי: אתה רואה שמוסיפים שם במעונות ובמפתנים סכום של 4 מיליון שקלים.

חנן פריצקי: הייתה שם טעות טכנית בעודפים, שניתן כסף שם ומצד שני במעונות ובמפתנים של חסות הנוער היה עודף.

טמיר כהן: חוקרי ילדים.

חנן פריצקי: לאחר שאנחנו השתמשנו בכסף הזה, קיבלנו כוח אדם, בתפעול השוטף הצטבר עודף שאנחנו מעבירים אותו.

טמיר כהן: יש מצוקה מאוד גדולה בתחום חוקרי הילדים.

חנן פריצקי: יש מצוקה מאוד גדולה בחוקרי ילדים.

חנן פריצקי: אלה תקנים.

חנן פריצקי: לא נגענו ברבע תקן אלא הפוך, הוספנו עכשיו כמה תקנים.

משה גפני: אני אזמין את המנכ"ל לאחת הישיבות הבאות כי יש לנו הרבה שאלות לגבי משרד הרווחה.

חנן פריצקי: אני מתאר לעצמי שהוא יגיע בשמחה.

משה גפני: כן.

משה גפני: יש לי הרבה שאלות ולחברים יש שאלות לגבי התפקוד במשרד בתקופה האחרונה.

משה גפני: אנחנו נאשר קודם את הפנייה.

משה גפני: ה צ ב ע ה פנייה מספר 292 – אושרה פה אחד תאמר למנכ"ל שאנחנו נתאם אתו הזמנה לישיבת הוועדה.

חנן פריצקי: אני אעביר לו.

משה גפני: יש לנו כמה שאלות לגבי תפקוד המשרד.

משה גפני: פנייה מספר 294 – משרד התחבורה והבטיחות בדרכים

ערן כהן: פנייה שנועדה לתקצב 52 מיליון שקלים בתקציב משרד התחבורה, מתוך תקציב משרד התחבורה, בהרשאה להתחייב, מתוכם 27 מיליון שקלים למערכת בקרה קבועה באיילון דרום ו-23,5 מיליון שקלים בגין הרשאות לתכנון תחבורתי.

משה גפני: אנחנו מצביעים.

משה גפני: ה צ ב ע ה פנייה מספר 294 – אושרה פה אחד

יאיר פינס: לא שמתי לב שעברתם על פניות מספר 290 ו-291.

יאיר פינס: עמוד 73, תוספת של 18 מיליון שקלים לארגון נתיב בהתאם להסכם קואליציוני.

אמנון כהן: הרפרנט לא היה.

יאיר פינס: לא שמתי לב.

משה גפני: פניות מספר 290 ו-291 –

יאיר פינס: 18 מיליון.

משה גפני: הסכם קואליציוני עם ישראל ביתנו.

אמנון כהן: כמה כסף היה להם?

משה גפני: יש להם הרבה כסף.

משה גפני: אנחנו מצביעים.

משה גפני: ה צ ב ע ה פניות מספר 290 ו-291 – אושרו פה אחד פנייה מספר 295 –

ערן כהן: פנייה שנועדה להעביר 149 מיליון שקלים מתקציב הרשות לבטיחות לתקציב ביצוע פרוייקטי בטיחות בהתאם לסיכום בין המשרד לבין הרשות לבטיחות בדרכים.

רונית תירוש: משהו לא ברור לי כאן.

רונית תירוש: בפנייה מספר 296 מעבירים וב-308 אתם לוקחים.

ערן כהן: לא.

ערן כהן: אנחנו עכשיו ב-295.

ערן כהן: לרשות לבטיחות יש תקציב שמורכב משוטף ופיתוח.

ערן כהן: תקציב הפיתוח הוא 162 מיליון שקלים, מתוכם 149 מיליון שקלים בפנייה הזאת, מספר 295, מועברים לפרוייקטי פיתוח בביצוע משרד התחבורה.

רונית תירוש: זה הגיוני.

משה גפני: אנחנו מצביעים.

משה גפני: ה צ ב ע ה פנייה מספר 295 – אושרה פה אחד פניות מספר 296 ו-308 -

ערן כהן: זה יתרת 13 מיליון השקלים שמועברים לתקציב השוטף של הרשות לבטיחות בדרכים.

משה גפני: אנחנו מצביעים.

משה גפני: ה צ ב ע ה פניות מספר 296 ו-308– אושרו פה אחד

רונית תירוש: רגע.

רונית תירוש: יש כאן הרשות לבטיחות בדרכים שלוקחים ממנה 13 מיליון שקלים, בפנייה 296.

רונית תירוש: בפנייה 308 הם מחזירים לה 13 מיליון שקלים.

ערן כהן: לא.

ערן כהן: לתקציב השוטף שלה.

רונית תירוש: למה?

רונית תירוש: הרשות הלאומית לבטיחות בדרכים.

ערן כהן: לא, את רואה שלוקחים מסעיף 79 ומעבירים לסעיף אחר.

משה גפני: מה זה סעיף 79?

ערן כהן: הפיתוח.

משה גפני: וכאן זה השוטף, סעיף 40.

ערן כהן: כן.

משה גפני: בסדר.

משה גפני: פנייה מספר 297 –

דניאלה גרא: מדובר על השתתפויות של המשרד להגנת הסביבה במשרד החקלאות בעיקר, בספגת המוח, בהוראות לגבי עופות, בנק הגנים וכל מיני תחומים.

דניאלה גרא: גם במינהל האזרחי לאכיפת חוקי הגנת סביבה.

משה גפני: אנחנו מצביעים.

משה גפני: ה צ ב ע ה פנייה מספר 297 – אושרה פה אחד

עופר מרגלית: הפנייה נועדה לשינויים פנימיים בתקציב פיקוד העורף בהתאם לסדרי עדיפויותיו.

עופר מרגלית: יש כאן העברה של השתתפויות של משרד הביטחון בתקציב פיקוד העורף, בהתאם לקצב ההוצאות.

עופר מרגלית: הם צריכים לווסת את ההשתתפויות שלהם.

עופר מרגלית: יש לי כאן מכתב התחייבות מהם שזה לא פוגע בתוכניות הרב שנתיות של סופת חול או מרכיבי ביטחון, נושא עליו דיברנו אתך לפני כחודש.

משה גפני: אנחנו מצביעים.

משה גפני: ה צ ב ע ה פנייה מספר 298 – אושרה פה אחד

דניאלה גרא: הפנייה נועדה לבצע שינויים בתקציב החטיבה להתיישבות, בין היתר לתקצוב סך של 13 מיליון שקלים בהרשאה להתחייב עבור שיקום תשתיות בישוב הוותיק, בהתאם להחלטת הממשלה מספר 521.

דניאלה גרא: כמו כן, סך של 8 מיליון שקלים בהרשאה להתחייב עבור פעולות למפוני גוש קטיף ביד בנימין.

משה גפני: אנחנו מצביעים.

משה גפני: ה צ ב ע ה פנייה מספר 306 – אושרה פה אחד

שירה גרינברג: הפנייה נועדה לתקצב שינויים מאוזנים בתקציב הפיתוח של משרד החינוך.

שירה גרינברג: מדובר בהעברת 8 מיליון שקלים מחידוש מבנים לבינוי כיתות עבור רפורמת אופק חדש.

שירה גרינברג: הרפורמה דורשת יצירת פינות עבודה.

שירה גרינברג: בחלק מבתי הספר ניתן לעשות זאת על ידי שיפוץ קל ולכן זה תוקצב בחידוש מבנים, אבל ישנם מספר בתי ספר שלא ניתן לבצע את השיפוצים וזה דורש בעצם בינוי.

שירה גרינברג: לכן אנחנו מעבירים 8 מיליון שקלים לצורך יצירת פינות עבודה על ידי בינוי.

משה גפני: אני יכול לדעת לאיזה בתי ספר זה הולך?

רונית תירוש: אני לא מסכימה לזה.

שירה גרינברג: אני יכולה לבקש ממשרד החינוך.

אמנון כהן: למה את לא מסכימה?

רונית תירוש: אני אומר לכם למה.

רונית תירוש: כל תוכנית אופק חדש הייתה צריכה להיות מתוקצבת בלי שום העברות כאלה ואחרות והנושא של חידוש מבנים הוא חשוב לגבי בתי ספר.

שירה גרינברג: זה ספציפית לחידוש מבנים לאופק חדש.

שירה גרינברג: זה כסף שנועד ליצירת פינות עבודה ברפורמה.

שירה גרינברג: זה לא נלקח מחידוש מבנים שלא לרפורמה.

שירה גרינברג: יש כסף מיועד לרפורמה.

רונית תירוש: איך אני אדע שזה מהכסף הצבוע של הרפורמה ולא מחידוש מבנים שכל כך נחוץ לחדש מבנים היום?

רונית תירוש: קצב בינוי הכיתות הולך בקצב נוראי.

שירה גרינברג: את לא רואה את התקנה, אבל הכסף הזה יוצא מ-60060102, שזאת תקנת הרפורמה.

רונית תירוש: בסדר.

רונית תירוש: אם הדברים נכונים, אין לי בעיה.

משה גפני: אנחנו נאשר את זה.

משה גפני: רונית, את מסכימה.

רונית תירוש: כן.

משה גפני: אנחנו נאשר את זה אבל אני מבקש את הרשימה של בתי הספר.

שירה גרינברג: אני אבקש ממשרד החינוך.

משה גפני: אנחנו מצביעים.

משה גפני: פנייה מספר 307 – אושרה פה אחד

רונית תירוש: היא ביקשה לחזור לסעיף הקודם לאחר שדיברה עם המשרד.

רונית תירוש: איזו פנייה זאת הייתה?

שירה גרינברג: פנייה מספר 260.

טמיר כהן: 260 ו-293.

שירה גרינברג: היו שם מספר נושאים.

שירה גרינברג: הנושא שיצר את ההתנגדות הוא האבטחה.

רונית תירוש: היא הסבירה לי לגבי האבטחה של גני הילדים.

רונית תירוש: אני מוכנה להצביע בעד.

משה גפני: אנחנו מצביעים.

משה גפני: ה צ ב ע ה פניות מספר 260 ו-293 – אושרו פה אחד פנייה מספר 309 – משרד החינוך

שירה גרינברג: הפנייה נועדה לתקצוב השתתפות של משרד החינוך במשרד ראש הממשלה בסך 920 אלף שקלים עבור טקס פרסי ישראל.

רונית תירוש: למה?

שירה גרינברג: כיוון שפעם מרכז ההסברה היה במשרד החינוך והוא עבר למשרד ראש הממשלה.

משה גפני: אגב, את יודעת כמה ספרדים קיבלו פרסי ישראל?

שירה גרינברג: לא.

רונית תירוש: בדרך כלל שמים אחד.

משה גפני: אחד בעשר שנים.

משה גפני: אנחנו מצביעים.

משה גפני: ה צ ב ע ה פנייה מספר 309 – אושרה פה אחד תודה רבה.

משה גפני: הישיבה נעולה.